Author: agenda0
Company: agenda

Návrh

Komuniké

	Vláda Slovenskej republiky prerokovala Správu o súčasnom stave finančného, materiálno-technického a odborného personálneho zabezpečenia poskytovania sociálnych služieb, vrátane analýzy starostlivosti o občanov s duševnými poruchami a poruchami správania v zariadeniach sociálnych služieb . Predmetná Správa analyzuje súčasný skutkový stav  v oblasti poskytovania sociálnych služieb.
	Poskytovanie sociálnych služieb občanovi, ako právny prostriedok riešenia hmotnej núdze alebo sociálnej núdze občana, je realizované v súlade so zákonom o sociálnej pomoci na základe uplatnenia si právneho nároku občana vo vzťahu k verejným poskytovateľom sociálnych služieb. V prípade splnenia právnych podmienok je teda poskytnutie sociálnej služby zo strany občana vo vzťahu k verejným poskytovateľom sociálnych služieb vynutiteľné.
	Na základe vykonanej analýzy súčasného stavu  finančného zabezpečenia poskytovania sociálnych služieb je nevyhnutné zabezpečiť pre rok 2001 zvýšenie finančných  prostriedkov v rámci rozpočtov krajských úradov na úseku sociálnej pomoci účelovo určených pre oblasť sociálnych služieb o 745 862 tis. Sk. Tieto finančné prostriedky sú nevyhnutné v záujme zabezpečenia zdrojových predpokladov pre napĺňanie Ústavou SR garantovaných sociálnych práv občana poskytovaním sociálnych služieb a tým vytvorenia zdrojových predpokladov pre zabezpečenie vynutiteľnosti práva na sociálnu pomoc poskytovaním sociálnych služieb.
	Zároveň vyčlenenie dodatočných zdrojov pre oblasť sociálnych služieb vytvára predpoklady na odstránenie zistených nedostatkov zo strany Európskeho výboru na zabránenie mučenia a neľudského  či ponižujúceho zaobchádzania alebo trestania (ďalej len „Výbor CPT“), počas jeho návštevy v Slovenskej republike v zariadeniach sociálnych služieb v odvetvovej pôsobnosti MPSVR SR v starostlivosti o občanov s duševnými poruchami a poruchami správania, ktoré sa týkali aj úrovne personálneho zabezpečenia  starostlivosti  v zariadeniach sociálnych služieb.
	V záujme vytvorenia podmienok pre odstránenie Výborom CPT zistených nedostatkov v zariadeniach sociálnych služieb v odvetvovej pôsobnosti MPSVR SR v starostlivosti o občanov  s duševnými poruchami a poruchami správania, ktoré sa dotýkali úrovne materiálno-technického zabezpečenia starostlivosti, a ktoré na základe záverov predkladanej analýzy možno zovšeobecniť na ďalšie zariadenia sociálnych služieb, najmä domovy sociálnych služieb, je potrebné vytvoriť zdrojové predpoklady na elimináciu nedostatkov vyčlenením kapitálových výdavkov v celkovej sume 1 384 745 tis. Sk s vytvorením zdrojových predpokladov pre možnosť využitia ponuky Rozvojovej banky Rady Európy na poskytnutie 50% úveru na finančné zabezpečenie projektu s názvom „Budovanie infraštruktúry pre domovy sociálnych služieb“.
	Cieľom zabezpečenia zdrojových predpokladov pre poskytovanie sociálnych služieb je v konečnom dôsledku zabezpečenie náležitej úrovne, kvality a dostupnosti sociálnych služieb v podmienkach pokračujúcej decentralizácie a deetatizácie sociálnych služieb.